Saak teen Julius Malema van hofrol geskrapJulius Malema. Foto: ANA Regter Billy Mothle het die beslissing gemaak op versoek van Malema se regspan wat aangevoer het die saak sloer al sedert 2012. Die saak is aanvanklik Maandag uitgestel nadat Kagiso Dichabe, een van die mededirekteure van On-Point Engineering, se regspan versoek het dat hul kliënt apart verhoor word. Volgens Dichabe se verdediging is hy al sedert verlede maand in die hospitaal en daarom vra hulle ŉ aparte verhoor. Die saak teen Lesiba Gwange, nog ŉ direkteur van On-Point Engineering, is ook van die hofrol geskrap. Die staat kan egter later besluit om hulle weer aan te kla. Malema en sy medebeskuldigdes is daarvan aangekla dat hulle glo valse voorleggings aan die departement van paaie en vervoer in Limpopo gedoen om ŉ tender van R52 miljoen vir Malema se projekbestuursmaatskappy, On-Point Engineering, te kry. Hulle het in 2012 vir die eerste keer in verband met die aanklagte in die hof verskyn. Die beskuldigdes het op aanklagte van korrupsie, omkopery en rampokkery tereg gestaan. Klik hier vir alle vorige berigte oor Julius Malema op Maroela Media.